Kongens livlege: – Ikke fått svar på hvor infeksjonen kom fra
Livlege Bjørn Bendz (59) møtte pressen få timer etter at kong Harald (87) fikk operert inn permanent pacemaker tirsdag. – Kongen har hatt en infeksjon som påvirket hjertet. Det ble derfor et behov for å legge inn en permanent pacemaker, forklarte Bendz til fremmøtte journalister. Den midlertidige pacemakeren kong Harald fikk operert inn i Malaysia, ble i dag altså erstattet med en permanent på Rikshospitalet.  – Inngrepet var vellykket, og Kongen har det bra, uttalte kongehuset i en pressemelding tidligere på dagen. Legen hadde med en pacemaker som han viste frem til pressen. – Jeg tok med meg en sånn en. Det er en liten dings, sånn som dette her, med batteri. Det er egentlig en liten computer.  Våken under operasjonen Inngrepet foregikk med lokalbedøvelse under kragebenet. – Man bruker en kniv og lager en liten lomme under huden på pasienten. Fra den lommen stikker man en nål inn i den blodåren man har fremstilt, og så fører man inn to kabler eller to elkabler. Så kobler man disse to ledningene sammen med det som egentlig er selve pacemakeren. – Kongen var våken under hele inngrepet, forklarte han. – Alt gikk fint, og han er nå tilbake på sitt rom. Opprinnelig er kongen sykmeldt til 18. mars. Livlegen anslår imidlertid at kongen vil være sykmeldt til godt over påske. Legen fortalte at kongen ble dårlig 27. februar. – Han ble akutt syk og ble lagt inn på sykehus i Malaysia. Man så seg nødt til å legge ham inn på det lokale sykehuset. Bendz fortalte videre: – Når personer som nesten er 90 år blir lagt inn på sykehus med en infeksjon, er det alvorlig. De satte i gang rett behandling med en gang, slik at tilstanden snudde til det bedre. Satte seg rett på flyet Legen innrømmer at han gjorde seg noen tanker da han hørte om kongens sykdom. – Når 90-åringer legges inn på sykehus, da må man få oversikt. Han nølte ikke med å reise. Bendz informerte at det tok ham nesten 24 timer å komme ned. – Jeg tok tre ulike fly, det var en veldig lang tur. Bendz opplyser at det å legge inn pacemaker mens en pasient har infeksjon, innebærer å utsette vedkommende for stor infeksjonsfare. Derfor ble kongen lenge i Malaysia. – Vi kunne ikke bruke returbillettene som var bestilt, kommersiell flight var uklokt. Ifølge Bendz er kongen i stadig bedring, men han må bli på sykehuset i to-tre dager til. – Alltid alvorlig På spørsmål fra pressen på hvor alvorlig syk kongen har vært, svarte Bendz: – Når en person i hans alder får en infeksjon, er det alltid alvorlig. Kronprins Haakon (50) har tidligere forklart at Malaysia-ferien ble planlagt i samråd med lege før avreise.  På pressemøtet uttalt Bendz at det alltid gjøres risikovurderinger før både private og offentlige reiser.  – Tilstanden til kongen var selvfølgelig i orden før han reiste på denne ferien. Det var også vurdert hva slags helsetilbud som var på dette stedet. Dette ble kjempegodt håndtert av de på det lokale sykehuset. Bjørn Bendz er altså kongens livlege og klinikkleder ved Hjerte-, lunge- og karklinikken ved Oslo universitetssykehus. 59-åringen har vært kongens livlege siden 2020. Usikre på infeksjonen Hverken kongehuset eller Bendz har sagt hva slags infeksjon kongen pådro seg i Malaysia. Fortsatt er det uvisst. – Vi har ikke fått svar på hvor denne infeksjonen kom fra, forklarte legen og la til: – Man skyter nærmest med kanonskudd mot infeksjonen, veldig bred antibiotika. Så så vi at det var bra respons på det. Kongen vil få tett oppfølging fremover. – De rådene personer som har fått lagt inn en pacemaker får, er ikke å ha fuktighet på såret. – Det blir ikke noe padling i Oslofjorden nå de neste to ukene. Bendz forklarte at kongen nå skal mobiliseres, og trene på å komme seg ut av sengen. – Han skal øve på å gå igjen og slike ting. Det er han i gang med for lengst. Så er det oppfølging av pacemakeren, at såret heles og computeren fungerer som den skal, og det gjør den nesten alltid. Dronning Sonja (86) besøkte kongen på Rikshospitalet tirsdag ettermiddag – etter livlegens briefing. Kong Haralds nærmste slekt har besøkt ham flittig siden innleggelsen.  Kongehuset informerte mandag i forrige uke om at kong Harald fortsatt hadde lav hjertefrekvens og derfor trengte en permanent pacemaker. En pacemaker brukes når hjertet slår for langsomt, eller hvis det stopper. Den sender små strømstøt til hjertet og får det til å slå. Den overvåker hjertet hele tiden og trer bare i funksjon når det er nødvendig. Midlertidige pacemakere er eksterne, mens en permanent pacemaker er implantert under huden. Les mer om hvordan pacemaker virker her. Kronprins Haakon er regent mens hans far er sykmeldt. Tidligere tirsdag uttalte kronprinsregenten, som besøker militærøvelsen «Nordic Response» i Alta, at han er glad for at kongens pacemakeroperasjon var vellykket. Kronprinsregenten snakket om kongens sykdom også da han møtte pressen i Bergen i forrige uke. Han forklarte da at faren var redusert – se VGTV:
Kong Harald (87) har fått operert inn permanent pacemaker på Rikshospitalet Inngrepet var vellykket, og kongen har det bra, ifølge kongehuset Pacemakeren ble nødvendig etter en infeksjon som påvirket hjertet Kongen vil være sykmeldt til godt over påske, uttaler livlege Bjørn Bendz Han skal nå trenes opp igjen og blir på sykehuset i to-tre dager til Kronprins Haakon er regent under kongens sykemelding